
शुरु निर्णय गर्ने कार्यालय र अधिकारी
शुरु निर्णय गर्ने कार्यालयः-भन्सार जाँचपास परीक्षण कार्यालय, त्रिपुरेश्वर, काठमाण्डौ।
शुरु निर्णय गर्ने अधिकारीः- प्रमुख भन्सार परीक्षण प्रशासक राजेन्द्र प्रसाद चुडाल।
शुरु कार्यालयको निर्णय मितिः–२०79/0४/04
उपस्थित कानून व्यवसायीहरूः 
पुनरावेदकका तर्फबाट:- विद्बान अधिवक्ताद्वय श्री आकृति खनाल र श्री नारायण नेपाल
प्रत्यर्थी कार्यालयका तर्फबाट : विद्धान सहायक न्यायाधिवक्ता संगिता थोकर
अवलम्वित नजीर: −
भन्सार जाँचपास परीक्षण कार्यालय त्रिपुरेश्वर काठमाण्डौको मिति २०79/0४/04 को निर्णय उपर राजस्व न्यायाधिकरण ऐन, २०३१ को दफा ६(१) तथा भन्सार ऐन, २०६४ को दफा ६२(१) बमोजिम यसै न्यायाधिकरणको क्षेत्राधिकार भित्रको भई पुनरावेदन दायर हुन आएको प्रस्तुत मुद्दाको संक्षिप्त तथ्य एवं न्यायाधिकरणको ठहर यस प्रकार रहेको छ:-
तथ्य खण्ड
1. भन्सार जाँचपास परीक्षण कार्यालय त्रिपुरेश्वर काठमाण्डौको कार्यक्षेत्र अन्तरगतका पैठारीकर्ता श्री ब्राण्ड बकेट फर्म (स्थायी लेखा नं. 607975356) ले नेपालगंज भन्सार कार्यालयबाट सन् 2021।03।15 देखि पैठारी गरेका मालबस्तुहरुको भन्सार जाँचपास पछिको परीक्षण गर्न छनौट भएको हुदाँ उक्त पैठारीकर्तासंग सम्बन्धित कागज प्रमाणहरु पेश गर्न भनि भन्सार जाँचपास परिक्षण कार्यालय त्रिपुरेश्वर, काठमाडौँबाट च.नं. 166 मिति 2078।10।10 को पत्र मार्फत पत्राचार ।
2. सन् 2021।03।15 बाट पैठारी गरेको मालवस्तुहरुको सम्वन्धमा प्रज्ञापनपत्रसाथ संलग्न कागजात तथा भन्सार बिभागको आशिकुडा वर्ल्ड डाटासमेतबाट प्राप्त प्रमाणहरुको अध्ययन, छानविन गरी स्वीकृत प्रतिवेदन समेतलाई आधार बनाई बिचार गर्दा, प्रस्तुत पैठारीकर्ताले उक्त प्रज्ञापनपत्रबाट पैठारी गरेको मालवस्तुहरुमध्ये आईटम नं. 1,2,3,34,35,36 को मालवस्तुलाई वस्तु वर्गीकरण उपशीर्षक 3808.90.10 SANITIZER भनी पैठारी गरेकोमा सो मालवस्तु SANITIZER नभई सरसफाईको मालवस्तुहरु भएकोले भन्सार उपशीर्षक 3307.90.00  बाट बर्गीकरण गरी भन्सार महसुल 10%, अन्तःशुल्क 5% र मू.अ.कर 13% र आईटम नं. 7,8,12,16,23,24,40,41,44 र 49 को मालवस्तु क्रमशः PEESAFE INTIMATE POWDER WOMEN, PEESAFE FEMINE CRAMP RELIFE, PEESAFE MEN INTIMATE WASH, PEE SAFE ANTI CHAFING STICK, PEESAFE NATURAL INTIMATE WASH, PEESAFE NATURAL INTIMATE WASH, PEESAFE INTIMATE POWDER WOMEN, PEESAFE FEMINE CRAMP RELIFE PEE SAFE MS IMTIMATE WASH, PEE SAFE ANTI CHAFING STICK लाई औषधि तथा औषधि उत्पादन मालवस्तु भनि भन्सार बर्गीकरण उपशीर्षक 3004.90.90 बाट पैठारी गरेकोमा उक्त मालवस्तु सो शिर्षक अन्तर्गत बर्गीकरण हुने नभई दुर्गन्ध हटाउन प्रयोग हुने मालवस्तु भएकोले भन्सार उपशीर्षक 3307.10.00 बाट बर्गीकरण गरी भन्सार महसुल 15%, अन्तशुल्क 5% र 13% मू.अ.कर लाग्ने भनि स्पष्ट ब्यवस्था भएकोले अन्तःशुल्क रकम र सोमा लाग्नु पर्ने मुल्य अभिबृद्धि कर समेतको जम्मा रकममा शतप्रतिशत जरिवाना लाग्ने गरी रु.1,93,573।– गरी जम्मा महसुल रु.3,87,146।- माग गर्नुपर्ने भएकोले सो बमोजिम गर्नु नपर्ने कुनै ठोस सबुत प्रमाण भए पत्र प्राप्त भएको मितिले 15 दिनभित्र पेश गर्न भन्सार जाँचपास परिक्षण कार्यालय त्रिपुरेश्वर, काठमाडौँबाट मिति 2079।03।13 मा सूचना जारी भएको। 
3. पैठारीकर्ताले उक्त पत्रको जवाफ मिति 2079।03।20 मा पेश गरेको र जवाफमा सबै आइटमका सामानको Key Ingredients र Specification खुलाएको देखिएको। 
4. पैठारीकर्ताले पेश गरेको लिखित जवाफमा अन्तशुल्क र मू.अ.कर कायम गरी सो आधारमा कायम हुने अन्तःशुल्क र मुल्य अभिबृद्धि कर बुझाउन मन्जुर गरेकोले भन्सार ऐन, 2064 को दफा 34 को उपदफा (२) बमोजिम जरिवाना बुझाउनु पर्ने बाध्यात्मक व्यबस्था रहेको हुँदा पैठारीकर्ताले कम तिरेको अन्तशुल्क रु.36,132।- र मुल्य अभिबृद्धि कर रु. 98,640।- समेत गरी जम्मा रु.१,३४,772।– र सोको भन्सार ऐन, 2064 को दफा 34 को उपदफा (२) बमोजिम शतप्रतिशत जरिवाना रु.१,३४,772।–समेत जम्मा महसुल रु.2,69,544।–को भन्सार ऐन, 2064 को दफा 34 को उपदफा (९) बमोजिम महसुल तथा जरिवाना निर्धारण आदेश जारी गर्नु भन्ने भन्सार जाँचपास परीक्षण कार्यालय त्रिपुरेश्वर काठमाण्डौँबाट मिति 2079।0४।04 मा भएको निर्णय।
5. यस फर्मले पैठारी गरेको मालबस्तुहरु आईटम नं.12,23,24,44 को PEESAFE INTIMATE WASH FOR MEN AND WOMEN ले मानिसका गुप्ताङ्गमा र PH Balance गर्न पनि मद्दत गर्छ।साथै यसले गुप्ताङ्गमा चिलाउने समस्या कम गरी सुख्खा हुन नदिन काम गर्छ। त्यसैगरी आईटम नं. 8,41 मा PEE SAFE CRAMP RELIEF  MENTHOR EUCALYPTUS जस्ता तेलको प्रयोग गरिएको छ जसबाट महिनामारी हुँदा दुखाई कम गर्ने काम गर्छ। यस्ता अवस्थामा उक्त मालवस्तु औषधीजन्य माल वस्तु भएको जुन मालवस्तु मानविय उपचारको कार्यमा प्रयोग हुने तथ्यलाई वेवास्ता गरी अन्यायीक रुपमा मूल्य कायम गर्न मिल्दैन। औषधी तथा औषधी जन्य उत्पादनलाई दुर्गन्ध हटाउन प्रयोग हुने मालवस्तु भनी बस्तुको कुनै पनि परिक्षण नगरी हचुवा रुपमा भन्सार महसुल निर्धारण गर्नु कानून संगत देखिदैन। साथै थप भन्सार महसुल नै नलाग्ने सामानमा महसुल निर्धारण गर्नु कानून विपरित भएको छ।जुन सामानमा थप भन्सार महसुल लाग्दैन, सो समानको अन्तःशुल्क र मूल्य अभिवृद्धि कर माग गर्न मिल्दैन।साथै माग गरिएको अन्तःशुल्क र मूल्य अभिवृद्धि करमा जरिवाना निर्धारण गर्नु अझै कानून विपरित भएको भन्ने समेत व्यहोराको पुनरावेदक ब्राण्ड बकेट फर्मका तर्फबाट यस न्यायाधिकरणमा मिति 2079।0५।२3 मा पेश भएको पुनरावेदन पत्र ।
6. मुलुकी फौजदारी कार्याविधि संहिता,2074 को दफा 140(3) बमोजिम छलफलको प्रयोजनार्थ विशेष सरकारी वकीलको कार्यालयलाई पेशीको सूचना दिई नियमानुसार गरी पेस गर्नु भन्ने यस न्यायाधिकरणबाट मिति 207९।10।२७ मा भएको आदेश ।
ठहर खण्ड
7. नियम बमोजिम दैनिक पेशी सुचीमा चढी पेश हुन आएको प्रस्तुत मुद्दामा पुनरावेदक प्रतिवादीका तर्फबाट उपस्थित हुनुभएका विद्वान अधिवक्ताद्वय श्री आकृति खनाल र श्री नारायण नेपालले थप भन्सार महसुल नै नलाग्ने सामानमा महसुल निर्धारण गर्नु कानून विपरित भएको छ।जुन सामानमा थप भन्सार महसुल लाग्दैन, सो समानको अन्तःशुल्क र मूल्य अभिवृद्धि कर माग गर्न मिल्दैन।साथै माग गरिएको अन्तःशुल्क र मूल्य अभिवृद्धि करमा जरिवाना निर्धारण गर्नु अझै कानून विपरित भएकोले प्रत्यर्थी भन्सार जाँचपास परीक्षण कार्यालयवाट भएको निर्णय गैरकानूनी र अन्यायपुर्ण हुँदा बदर गरी पाउँ र प्रत्यर्थी भन्सार जाँचपास परीक्षण कार्यालय, त्रिपुरेश्वरको निर्णयानुसारको जरिवाना तिर्नु बुझाउनु नपर्ने गरी फैसला गरिपाउँ भनी गर्नुभएको बहस समेत सुनियो। 
8. प्रत्यर्थी कार्यालयका तर्फबाट उपस्थित हुनुभएका विशेष सरकारी वकील कार्यालय, काठमाडौंका विद्वान सहायक न्यायाधिवक्ता श्री संगिता थोकरले पैठारीकर्ताले कम तिरेको भन्सार महसुल र सोको ऐ. ऐनको दफा 34(२) बमोजिम शतप्रतिशत जरिवाना समेत असुल गर्नेगरी भन्सार जाँचपास परीक्षण कार्यालय त्रिपुरेश्वर काठमाण्डौँबाट भएको निर्णय कानुनसम्मत नै रहेको देखिंदा सदर गरी पाउँ भनी गर्नुभएको बहस जिकिर समेत सुनियो।
9. पुनरावेदकका तर्फबाट लिइएका पुनरावेदन जिकिर, दुवैतर्फबाट प्रस्तुत बहस बुदाँहरु र मिसिल संलग्न कागज प्रमाणको अध्ययन गरी हेर्दा, यसमा पुनरावेदक पैठारीकर्ता ब्राण्ड बकेट फर्मलार्इ भन्सार महसुल र जरिवाना समेत निर्धारण गर्ने गरी भन्सार जाँचपास परीक्षण कार्यालय त्रिपुरेश्वरबाट भएको फैसला मिलेको छ, छैन? पुनरावेदक पैठारीकर्ताको पुनरावेदन जिकिर पुग्न सक्ने हो वा होइन? भन्ने विषयमा निर्णय दिनुपर्ने देखियो।
10. निर्णय तर्फ विचार गर्दा पैठारीकर्ताले प्र.द.नं. १०१०० सन् २०२१–०३–१५ बाट पैठारी गरेका मालबस्तु मध्ये आइटम नं. १,२,३,३४,३५,३६ को मालबस्तुलाई बस्तुवर्गीकरण उपशीर्षक ३८०८.९०.१० बाट तथा आइटम नं. ७,८,१२,१६,२३,२४,४०,४१,४४ र ४९ को मालबस्तुलाई उपशीर्षक ३००४.९०.९० बाट वर्गीकरण गरी जाँचपास गरेको तथ्यमा विवाद देखिंदैन। भन्सार जाँचपास परीक्षण कार्यालयबाट मिति २०७९।४।४ मा भएको निर्णयमा आइटम नं. १,२,३,३४,३५,३६ को मालबस्तुको हकमा महसूल निर्धारण गर्नुपर्ने नदेखिएको, अन्यको हकमा मिति २०७९।३।९ को सूचना बमोजिम भन्सार उपशीर्षक ३३०७.१०.०० बाट वर्गीकरण गरी अन्तःशुल्क रु.३६,१३२।– र मूल्य अभिवृद्धि कर रु.९८,६४०।– समेत घटी दाखिला गरेको जम्मा रु.१,३४,७७२।– र भन्सार ऐन, २०६४ को दफा ३४(२) बमोजिम शतप्रतिशत जरिवाना रु.१,३४,७७२।– गरी जम्मा महसूल रु.२,६९,५४४।– निर्धारण गर्ने निष्कर्षमा पुगेको देखियो ।
11. पैठारीकर्ताले आयात गरेको आइटम नं. ७ को मालबस्तु Pee Safe Intimate Powder Women रहेको, आइटम नं. ८ र ४१ को मालबस्तु Pee Safe Cramp Relief रहेको र आइटम नं. 12,23,24,44 मा Pee Safe Intimate Wash for Men and Women रहेको तथ्यलाई स्वीकारै गरेको देखियो। यी मालबस्तुलाई पैठारीकर्ताले एकिकृत भन्सार महसूल दरबन्दीको भाग ३० औषधि सम्बन्धी उत्पादनहरु शीर्षक अन्तर्गतको उपशिर्षक ३००४.९०.९० अन्यबाट घोषणा गरी जाँचपास गरेको देखियो। उक्त उपशीर्षकबाट जाँचपास हुने मालबस्तुमा अन्तःशुल्क र मूल्य अभिवृद्धि कर नलाग्ने स्थिति देखिन आउँछ। भन्सार जाँचपास परीक्षण कार्यालयले घोषणा गर्नुपर्ने भनी निर्णयमा उल्लेख गरेको भाग ३३ मा वनस्पति तेल (इसेन्सियल आयल) र खोटो पदार्थ, सुगन्धित सामग्री, शृंगारका सामग्री र शरीर सफाइका (टवाइलेट) सामानहरु पर्ने तथा उपशीर्षक ३३०७.१०.०० मा दाह्री बनाउने (प्रिसेभ, सेभिङ्ग र आफ्टर सेभ) सामानहरु अन्तर्गत रहेको पाइन्छ। यो उपशीर्षकबाट घोषणा गरी जाँचपास गर्दा मालबस्तुमा १५ प्रतिशत अन्तःशुल्क र १३ प्रतिशत मूल्य अभिवृद्धि कर समेत लाग्ने स्थिति देखिन आउँछ। यसरी पैठारीकर्ताले गुप्ताङ्गमा चिलाउने समस्या कम गरी सुख्खा हुन नदिने, महिनावारी हुँदा दुखार्इ कम गर्ने समेतका शरीर सफाइका मालबस्तुलाई उपशीर्षक ३३०७.१०.०० बाट वर्गीकरण गरी अन्तःशुल्क र मूल्य अभिवृद्धि कर समेत दाखिला गर्नु पर्नेमा फरक शीर्षकबाट जाँचपास गरेको कारण घटी महसूल दाखिल भएको स्थिति स्पष्ट देखियो।
12. भन्सार ऐन, २०६४ को दफा ३४ को उपदफा (२) मा "उपदफा (१) बमोजिम परीक्षण गर्दा मालबस्तुको भन्सार मूल्य फरक परेको वा बस्तु वर्गीकरण उपशीर्षक फरक परेको वा प्रचलित कानून बमोजिम लाग्ने महसूल छुटेको कारणले कम महसूल असूल भएको देखिएमा महानिर्देशक वा भन्सार परीक्षकले त्यसरी कम असुल भएको महसुल असुल गरी सोही महसुल बराबर जरिवाना गर्नेछ" भन्ने कानूनी व्यवस्था रहेको सन्दर्भमा शुरु भन्सार जाँचपास परीक्षण कार्यालयले सोही कानूनी व्यवस्थाको आधारमा करदाताले घोषणा गरी जाँचपास भए अनुरुपको मालबस्तु नरही फरक माल बस्तु भएको र दाखिला गर्नुपर्ने अन्तःशुल्क रु.३६,१३२।– र मूल्य अभिवृद्धि कर रु.९८,६४०।– समेत घटी दाखिला भएको भनी पैठारीकर्तालाई रु.२,६९,५४४।– थप महसूल कायम गर्ने गरी मिति २०७९।४।४ मा भएको निर्णय कानून सम्मत देखियो।
13. तसर्थ, माथि उल्लिखित तथ्य, आधार एवं कारण समेतबाट यसमा पैठारीकर्ता ब्राण्ड बकेट फर्म (स्थायी लेखा नं 607975356) ले प्र.द नं 10100 बाट सन 2021/3/15 देखि पैठारी गरेका मालवस्तुको हकमा भन्सार जाँचपछिको परीक्षण गरी प्रमुख भन्सार परीक्षण प्रशासकबाट मिति 2079/4/4 मा भएको निर्णय मिलेकै देखिंदा सदर हुने ठहर्छ। पैठारीकर्ताको पुनरावेदन जिकीर पुग्न सक्दैन। अरूमा तपसिल बमोजिम गर्नू। 
तपसिल खण्ड
1. फैसलाको प्रतिलिपी सहितको जानकारी बिशेष सरकारी वकीलको कार्यालय काठमाण्डौलाई दिनू।
2. फैसलाको नक्कल माग गर्ने सरोकारवालाबाट लाग्ने दस्तुर लिई नक्कल दिनू।
3. प्रस्तुत फैसलाको विद्युतिय प्रति अपलोड गरी फैसलाको पीठमा जनाउनू।
4. प्रस्तुत पुनरावेदन दायरीको लगत कट्टा गरी शुरु मिसिल भन्सार जाँचपास परीक्षण कार्यालय, त्रिपुरेश्वर पठाई रेकर्ड मिसिल नियमानुसार गरी बुझाईदिनू।                                                   
                                               टेकप्रसाद ढुङ्गाना



उक्त रायमा मेरो  सहमति छ।                    (अध्यक्ष)



          बासुदेव खनाल         

        (लेखा सदस्य)              
फैसला तयारीमा सहयोग गर्नुहुनेः-
इजलास अधिकृतः श्री सबिना घिमिरे
टिपोट गर्नेः सन्तोष साह
इति सम्बत २०80 साल साउन 32 गते रोज ५ शुभम...............................
फैसला प्रमाणिकरण गर्नेः-
फैसला प्रमाणिकरण मितिः-
                   राजस्व न्यायाधिकरण काठमाण्डौको छाप
पुनरावेदक








प्रत्यर्थी

